Dronning Ingrids Sundhedscenter, juli 2014

**Rejsen og ankomst:**

Det koster meget konstant ca. 8000 kr for flybillet t/r. Jeg bestilte billet tilbage i april måned. Skal man til Grønland i højsæsonen (sommermånederne) er det en god ide at bestille i god tid, da de hurtigt bliver udsolgt.

Vores fly fra Kangerlussuaq var desværre aflyst pga. orkan i Nuuk, så vi havde 8 timer i lufthavnen, som er meget lille. Dog er der et cafeteria hvor man kan få lidt varme retter.

Boligadministrationen havde sendt os en mail med bekræftelse på bolig samt at portørerne ville komme at hende os i Nuuk lufthavn når vi landede. Imidlertid var der ingen til at hente os da vi landede, men en lufthavnsmedarbejder var sød at ringe til hospitalet og ikke længe efter kom en portør og kørte os til hospitalet, hvor vi blev hentet af en fra boligadministrationen og kørt til lejligheden i Nussuaq. Sørg for at give informationer om flynummer samt ankomsttidspunkt og -dato til boligadministrationen og få en bekræftelse på, at de kommer og henter dig/jer i lufthavnen.

**Bolig:**

Vi blev indkvarteret i en lejlighed i Nussuaq, som ligger ca. 20-25 min gang fra sundhedscenteret. Lejligheden er rummelig og med 4 separate værelser, opholdsstue samt køkken. Der er alt hvad man skal bruge, endda en vaskemaskine samt sengelinned og håndklæder.

**Klinikken:**

Sundhedscenteret ligger i en separat bygning, men er forbundet med hospitalet. Klinikken har praktiserende læge funktion samt en vagthavende læge der har akut funktion og laver skadestuearbejde.

Konsultationerne varer ca. 15 min, og man kan få lov at se egne patienter. Vi fik stillet et konsultationsrum til rådighed (flere læger havde ferie) og fik lov at booke patienter over i vores egen kalender. Forinden havde vi diskuteret patienten med en læge, eller også kunne vi ringe til en læge og bede ham/hende supervisere, hvis vi var i tvivl om noget. Det fungerede rigtig fint. Sørg for at have god tid til patienterne, det behøver ikke gøres på 15 min. ☺

Sygeplejerskerne har egne konsultationsrum, disse kan man (alt efter hvor meget overskud sygeplejersken har) komme med ind til.

Onsdag er småkirurgi dag, hvor man kan få lov selvstændigt at fjerne huddimser samt anlægge og fjerne implanoner under supervision.

Der er wifi på klinikken, som man kan få adgang til, samt computere man kan benytte i ”studierummet”. Sørg for at få stillet en grønlandsk mobil til rådighed, det er MEGET billigere at sende sms’er fra denne hjem til DK!

**Mad og økonomi:**

Man kan få alt på Grønland, men priserne er høje! Specielt grøntsager er rigtig dyrt, men indimellem kommer der gode tilbud, så hold øje.

Fisk er billigt og man kan få lækker frisk fisk på brættet.

**Fritid:**

Hvis man er glad for naturen er det ikke svært at få tiden til at gå i Nuuk. Der er rig mulighed for vandreture af kortere og længere varighed. Det er en god ide at købe et ”fritidskort”, hvor alle vandreruterne er indtegnet. Snyd ikke dig selv for en tur på Store- og Lille Malene. Gode vandresko og en vindjakke er et must. Vejret kan skifte hurtigt, så vær altid forberedt på dette når I tager på vandretur.

På biblioteket kan man blive oprettet som bruger og gratis anvende deres internet ca. 3 gange ugentligt a 1 time. Man kan også leje DVD’er – der er DVD afspiller i lejligheden!

Der ligger en rigtig fin svømmehal ca. 5 min fra lejligheden. Man kan købe 10-turskort eller bare enkeltbilletter (ca. 35 kr). Efter en god svømmetur kan de anbefales at sætte sig ind i saunaen og blive gennemvarmet!

Vi var heldige at komme med en af lægerne (der havde båd) ud at sejle i fjorden, fantastisk smuk tur! Hvis I ikke får denne mulighed, så overvej at tage på ”fjordsafari” med et af rejsebureauerne selvom der er småpebret - er virkelig flot at se alle fjeldene og byen ude fra vandet.

Det kan anbefales at bestille sin flybillet så man enten har lidt rejsetid inden eller efter klinikken til at opleve mere at Grønland. Vi tog båden fra Nuuk til Ilulissat, hvilket klart kan anbefales, men husk søsygetabletter hvis du ikke er så søstærk! Ilulissat er fantastisk smuk, og det er her man får de store isbjerge at se og hører slædehundene hyle. En tur til Eqi og se den kælvende bræ samt indlandsisen kan helt klart anbefales – arranger dine ture i god tid, der bliver hurtigt udsolgt i sommerperioden og priserne er det samme om du bestiller hjemmefra eller der oppe!

Har du muligheden, så rejs til Grønland!

Og spar ikke på oplevelserne - penge kan man altid få igen ;)

Malene Nerstrøm, 10. semester